विराटनगर / यस वर्षको ६३ औं प्रहरी दिवश–२०७५ ले केन्द्रीय प्रहरी कार्यालयको झल्को दिएका छ । प्रदेश १ प्रहरी कार्यालय विराटनगरमा आयोजित दिवसमा मुख्यमन्त्री र आन्तरिक मामिला तथा कानुन मन्त्रीको उपस्थितिसँगै कार्यक्रमको रौनकनै फेरिएको छ ।
केन्द्रीय प्रहरी कार्यालय बाहेक अन्य प्रहरी कार्यालयको प्रहरी दिवश सामान्य जस्तै बन्ने गरेको थियो । तर, यो वर्ष प्रदेशका मुख्यमन्त्रीको प्रमुख आतिथ्यतामा सम्पन्न प्रहरी दिवसको झल्को केन्द्रीय कार्यालयको झैं दिन सफल मानिएको छ ।
देश संघीय संरचनामा गएको झल्को दिने गरि प्रदेश १ का मुख्यमन्त्री शेरधन राई र आन्तरिक मामिला मन्त्री हिक्मत कार्कीको उपस्थितिमा प्रदेश १ प्रहरी कार्यालयमा कार्यक्रम आयोजना गरिएको हो ।
कार्यक्रममा प्रदेश प्रहरी तालीम केन्द्रको हातामा रहेको अमर प्रहरी स्मारकमा पुष्पहार तथा शोक सलामी अर्पण गरिएको थियो । मुख्यमन्त्री राईले १ नम्बर प्रदेश अन्तरगत रहेका बिभिन्न प्रहरी कार्यालयहरुलाई आफ्नो जग्गाप्रदान गर्नुहुने दाताहरु, कर्तव्यनिष्ठ प्रहरी, प्रहरी गतिविधिमा संलग्न भई उत्कृष्ट भएका विद्यार्थीलाई सम्मानित तथा पुरस्कृत गर्नु भएको थियो ।
कार्यक्रम हेर्दा संघीयताको अभ्यासमा प्रहरी संरचना गईसके जस्तो देखिएपनि प्रदेश सरकारको मातहतमा प्रहरी ल्याउने कानुन बनेको छैन । संघीय सरकारको मातहतमै रहने प्रहरीका प्रदेश संरचनामा भने सरकारको उपस्थितिलाई अति महत्वपूर्ण र सम्मानित बनाइएको थियो ।
कार्यक्रममा साधनादेवी प्रहरी पराक्रम पुरस्कारबाट प्रहरी निरीक्षक लेखनाथ दाहाल र प्रहरी सहायक निरीक्षक दुर्गा पोमु लिम्बु पुरस्कृत हुनु भएको थियो । पुरस्कारका संस्थापक प्रा. डा. विक्रम प्रसाद श्रेष्ठले नगद ९० हजार राशीको पुरस्कार दुईजनामा समर्पण गर्नु भएको हो ।
प्रहरी दिवसका अन्य सन्दर्भमा समेत मुख्यमन्त्रीलाई सहभागि गराइएसँगै संघीय संरचनामा गएको देशको प्रदेश प्रहरीले सरकारको नेतृत्व गरिरहेका व्यक्तिको अभिभावकत्व पाएको देखिन्थ्यो ।